SET ปิดเช้าบวก 7 จุด อานิสงส์โควิดคลี่คลาย – แรงเก็งหุ้นปัจจัยเด่นเฉพาะตัว
SET ปิดเช้าบวก 7 จุด อานิสงส์โควิดในปท.ดีขึ้น และรับแรงเก็งกำไรหุ้นที่มีปัจจัยเฉพาะตัว บ่ายนี้ตลาดฯคงจะแกว่งซิกแซกออกด้านข้าง โดยมีแนวรับ 1,628 - 1,615 แนวต้าน 1,642 จุด
2 ก.ย. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ชะลอตัวหลังจากที่ปรับตัวขึ้นมาหลายวัน คล้ายคลึงกับตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก – ลบเล็กน้อย หลังจากที่ตอบรับปัจจัยบวกไปมากแล้ว ทั้งนี้ตลาดบ้านเราช่วงสั้นคงจะพักตัวก่อนหลังจากที่ตอบรับไปมากแล้วทั้งสถานการณ์การแพร่ระบาดไวรัสโควิด-19 ในประเทศที่ดูดีขึ้น และธนาคารกลางสหรัฐฯ (เฟด) ไม่เร่งขึ้นอัตราดอกเบี้ย
อย่างไรก็ดีช่วงนี้อยู่ในช่วงเฝ้าระวังจับตาจำนวนผู้ติดเชื้อโควิด-19 ในประเทศจะเป็นอย่างไรหลังจากที่ได้คลายล็อกดาวน์ในวันที่ 1 ก.ย.ที่ผ่านมา นอกจากนี้หุ้นในกลุ่มเปิดเมืองได้ปรับขึ้นไปมากแล้วทำให้เริ่มถูกขายทำกำไรออกมาบ้าง และหันไปเล่นเก็งกำไรหุ้นที่มีปัจจัยเฉพาะตัว อย่างบริษัท ซีพี ออลล์ จำกัด (มหาชน) หรือ CPALL และ บริษัท สยามแม็คโคร จำกัด (มหาชน) หรือ MAKRO ที่มีการปรับโครงสร้างภายในกลุ่ม
สำหรับราคาน้ำมันที่ชะลอหลังจากที่สหรัฐฯกดดันกลุ่มโอเปกให้เพิ่มกำลังการผลิต และตอบรับเรื่องพายุเฮอริเคนในช่วงก่อนหน้านี้ไปแล้ว ทำให้หุ้นในกลุ่มพลังงานชะลอตัวลงตั้งแต่เมื่อวานนี้ และเช้านี้ก็อยู่ในทิศทางที่ทรงตัว ส่วนหุ้นในกลุ่มอิเล็กทรอนิกส์ที่แย่ลงหลังจากที่เงินบาทแข็งค่าขึ้นทำให้กระทบกำไรขาดทุนของกลุ่มส่งออก แต่มองว่ากลุ่มอิเล็กทรอนิกส์อยู่ในช่วงขาขึ้นชัดเจน จากที่ค่ายรถได้ปรับขยายการผลิตทำให้ยังขาดแคลนชิ้นส่วนฯอยู่ ดังนั้นจึงมองโอกาสในการซื้อหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA และ บริษัท เคซีอี อีเลคโทรนิคส์ จำกัด (มหาชน) หรือ KCE ที่ยอดขายและกำไรยังเติบโตได้ยาว
ทั้งนี้แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งซิกแซกออกด้านข้าง โดยมีแนวรับ 1,628 – 1,615 จุด ส่วนแนวต้าน 1,642 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CV มูลค่าการซื้อขาย 2,738.44 ล้านบาท ปิดที่ 4.06 บาท เพิ่มขึ้น 0.16 บาท
U มูลค่าการซื้อขาย 2,485.83 ล้านบาท ปิดที่ 1.49 บาท เพิ่มขึ้น 0.06 บาท
CPALL มูลค่าการซื้อขาย 2,470.74 ล้านบาท ปิดที่ 64.00 บาท ลดลง 1.00 บาท
ADVANC มูลค่าการซื้อขาย 1,905.31 ล้านบาท ปิดที่ 190.00 บาท เพิ่มขึ้น 4.00 บาท
MAKRO มูลค่าการซื้อขาย 1,871.02 ล้านบาท ปิดที่ 50.25 บาท เพิ่มขึ้น 0.25 บาท